Робърт Браунинг
Проглед

Превод от английски: Александър Шурбанов, 1995

chitanka.info

Да се боя от смъртта? — В самото си гърло

да усетя на мъглата вкусът,

разбрал на вихъра по свистенето върло,

че близък е вече часът,

среднощният мрак, най-бясната буря,

чертите на вражия стан,

дето Архи-Страхът всеки щурм прекатуря,

но силният дух не е спрян —

че пътят е минат и върхът — изкатерен,

и рухват прегради отвред,

макар сетният бой за трофея най-верен

да остава все още напред.

Аз бях храбър боец — тъй че ти, бой последен,

най-славен от всички бъди!

Да не връзва очите ми смъртта и приведен

за срам да не ме пощади!

Не, нека до дъно да я вкуся с охота

като древните воини и аз,

в един миг изплатил всеки дълг на живота

с люта болка и мрак, и мраз.

Че най-лошото става най-добро за смелчака,

отлита на злото мигът

и гневът на стихиите, бесовете на мрака

ще се смесят, ще се стопят,

ще прелеят от мъка в покой и ще зърна

светлина, после — твойте гърди.

О, душа на душата ми! Теб ще прегърна,

а нататък — Бог нека бди!

Заслуги

Имате удоволствието да четете тази книга благодарение на Моята библиотека и нейните всеотдайни помощници.

http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.